B4-0472, 0488, 0500, 0544 και 0558/97

Ψήφισμα σχετικά με την ελεύθερη κυκλοφορία των εμπορευμάτων στην Ευρωπαϊκή Ένωση

Το Ευρωπαϊκό Κοινοβούλιο,

- έχοντας υπόψη τα ψηφίσματά του της 15ης Ιουλίου 1993 σχετικά με τα σοβαρά γεγονότα στη Νότια Γαλλία ((ΕΕ C 255 της 20.09.1993, σελ. 158)), και της 23ης Μαΐου 1996 σχετικά με την ελεύθερη κυκλοφορία και μεταφορά γεωργικών προϊόντων στην Ευρωπαϊκή Ένωση ((ΕΕ C 166 της 10.06.1996, σελ. 198)),

- έχοντας υπόψη το άρθρο 5 της Συνθήκης ΕΚ, το οποίο υποχρεώνει τα κράτη μέλη να λαμβάνουν όλα τα κατάλληλα γενικά ή ειδικά μέτρα για να διασφαλίσουν μια εσωτερική αγορά χαρακτηριζόμενη από την κατάργηση των εμποδίων στην ελεύθερη κυκλοφορία των εμπορευμάτων μεταξύ των κρατών μελών,

- έχοντας υπόψη το άρθρο 7Α της Συνθήκης ΕΚ, το οποίο αναγνωρίζει ότι η εσωτερική αγορά περιλαμβάνει έναν χώρο χωρίς εσωτερικά σύνορα, στον οποίο διασφαλίζεται η ελεύθερη κυκλοφορία των εμπορευμάτων,

- έχοντας υπόψη ότι το άρθρο 39 της Συνθήκης ΕΚ ορίζει ότι ένας από τους στόχους της κοινής γεωργικής πολιτικής είναι να κατοχυρώσει την ασφάλεια του εφοδιασμού,

A. λαμβάνοντας υπόψη ότι η ελεύθερη κυκλοφορία των εμπορευμάτων, των προσώπων, των υπηρεσιών και των κεφαλαίων αποτελεί βασικό πυλώνα του κράτους δικαίου και της οικοδόμησης της εσωτερικής αγοράς,

Β. λαμβάνοντας υπόψη ότι για ένα ακόμη έτος επαναλαμβάνονται στη Νότια Γαλλία οι επιθέσεις γάλλων γεωργών εναντίον ισπανικών φορτηγών που μεταφέρουν γεωργικά προϊόντα από την Ισπανία,

Γ. λαμβάνοντας υπόψη την υποτροπή και την ατιμωρησία των χρόνο με το χρόνο επαναλαμβανόμενων αυτών επιθέσεων,

Δ. λαμβάνοντας υπόψη ότι πραγματοποιήθηκαν και άλλου είδους επιθέσεις εναντίον ισπανικών συμφερόντων στη Γαλλία, όπως αυτές εναντίον ισπανικών αποθηκών οπωροκηπευτικών σε διάφορες γαλλικές πόλεις, οι οποίες παραλύουν τις εμπορικές διαδικασίες διανομής των οπωροκηπευτικών στην Ευρωπαϊκή Ένωση, πλήττοντας σοβαρά τους κοινοτικούς καταναλωτές,

Ε. λαμβάνοντας υπόψη τη βία που χρησιμοποιήθηκε σε ορισμένες πράξεις βανδαλισμού, τόσο εναντίον εμπορευμάτων όσο και εναντίον της σωματικής ακεραιότητας των προσώπων που τα μεταφέρουν,

ΣΤ. λαμβάνοντας υπόψη ότι, εξαιτίας της επανάληψης των βανδαλισμών αυτών, το θέμα βρίσκεται ενώπιον του Δικαστηρίου εν αναμονή απόφασης, γεγονός που δεν απαλλάσσει το γαλλικό κράτος από την τήρηση των υποχρεώσεων τις οποίες έχει αναλάβει δυνάμει της Συνθήκης ΕΚ,

1. καταδικάζει κατηγορηματικά τόσο τις επιθέσεις που πραγματοποιήθηκαν πρόσφατα όσο και τη συνεχή επανάληψή τους, καθώς και την παθητική στάση των γαλλικών αρχών, στοιχεία τα οποία πλήττουν σοβαρά την ελεύθερη κυκλοφορία των εμπορευμάτων, των προσώπων, των υπηρεσιών και των κεφαλαίων στην Ευρωπαϊκή Ένωση[semigr ]

2. ζητεί όπως η καταβολή των αποζημιώσεων που υποσχέθηκε η γαλλική κυβέρνηση πραγματοποιηθεί ταχέως και συμπεριλάβει κάθε είδος προκληθείσας ζημίας, όχι μόνον σε οχήματα και εμπορεύματα αλλά και σε ό,τι αφορά την απώλεια αγορών, καθώς και τη λήψη μέτρων ώστε οι υπεύθυνοι για τα γεγονότα αυτά να αντιμετωπίσουν τις ποινικές και αστικές ευθύνες που τους καταλογίζονται[semigr ]

3. υπενθυμίζει ότι γεγονότα αυτού του είδους υποχρέωσαν την Επιτροπή να εναγάγει το γαλλικό κράτος ενώπιον του Δικαστηρίου των Ευρωπαϊκών Κοινοτήτων[semigr ]

4. ζητεί από τη γαλλική κυβέρνηση να αναλάβει τις απαραίτητες πρωτοβουλίες ώστε να μην επαναληφθούν παρόμοιες ενέργειες[semigr ]

5. ζητεί από την Επιτροπή να μεριμνήσει ώστε οι αναγγελλόμενοι «έλεγχοι ποιότητας» από την πλευρά της γαλλικής κυβέρνησης να μην συνεπάγονται παραβίαση της Συνθήκης[semigr ]

6. ζητεί από το Συμβούλιο και την Επιτροπή να λάβουν αμέσως τα δέοντα μέτρα για τη διασφάλιση της ελεύθερης κυκλοφορίας των εμπορευμάτων και του θεμιτού ανταγωνισμού μεταξύ παραγωγών οπωροκηπευτικών, και να μελετήσουν τις κατάλληλες αποζημιώσεις στους παραγωγικούς τομείς που επλήγησαν από την κατάσταση αυτή[semigr ]

7. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή και τις κυβερνήσεις των κρατών μελών.